**Telki község**

**Jegyzője**

**Előterjesztés**

**a közterületek elnevezéséről és a házszámozás szabályairól szóló**

**önkormányzati rendelet módosításáról**

**Az előterjesztés mellékletei**: -----

**Az előterjesztést tárgyalja**: képviselő-testület

**Az előterjesztés elfogadása**: minősített többségű szavazatot igényel.

A Magyarország helyi önkormányzatairól szóló 2011. évi CLXXXIX. törvény (továbbiakban: Möt.) 13.§ (1) bekezdés 3. pontja előírja:

*13. § (1) A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen:*

*3. a közterületek, valamint az önkormányzat tulajdonában álló közintézmény elnevezése;*

A Möt. 51. § (5) bekezdése szerint a közterület elnevezésének rendjét a települési, a fővárosban a fővárosi önkormányzat rendeletben állapítja meg, a 143. § (3) bekezdése pedig felhatalmazást ad a települési önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.

*51.§ (5) Közterület elnevezésének rendjét a települési, a fővárosban a fővárosi önkormányzat rendeletben állapítja meg. 143.§ (3) Felhatalmazást kap a települési, a fővárosban a fővárosi önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszámmegállapítás szabályait.*

A hivatkozott rendelkezések alapján megállapítható, hogy az önkormányzat kötelező rendeletalkotási körébe tartozik a települési közterületek elnevezésére, valamint a házszámozás rendjére vonatkozó szabályok önkormányzati rendeletben történő megállapítása.

A Möt. 42.§ 1. és 8. pontja pedig kimondja, hogy a képviselő-testület hatásköréből nem ruházható át:

* a rendeletalkotás
* közterület elnevezése, köztéri szobor, műalkotás állítása.

A jogszabály szerint a közterületek elnevezése a képviselő-testület hatáskörébe tartozik, de a megállapítás mikéntjére nincs iránymutatás, a házszámok megállapításának rendjére pedig egyáltalán nincs központi rendelkezés.

A közterület elnevezésének és megváltoztatásának eljárási folyamata, illetve rendje, valamint a házszámok megállapításának rendje felülvizsgálatra szorul a jogszabály módosítás miatt.

A Möt. rendelkezés értelmében felhatalmazást kap a települési önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.

Telki, 2018. április 13.

dr. Lack Mónika

jegyző

**Telki Község Önkormányzata**

**Képviselő-testületének**

**/2018. (IV. .) önkormányzati rendelete**

**a közterületek elnevezéséről és a házszámozás szabályairól**

Telki község Önkormányzata (továbbiakban: önkormányzat) képviselő-testülete az Alaptörvény 32.cikk (2) bekezdésében, valamint Magyarország helyi önkormányzatairól szóló 2011. évi CLXXXIX. törvény (továbbiakban: Möt.) 143. § (3) bekezdésében foglalt felhatalmazás alapján, a Möt. 13.§ (1) bekezdés 3. pontjában meghatározott feladatkörében eljárva a következő rendeletet alkotja.

**I. FEJEZET**

**ÁLTALÁNOS RENDELKEZÉSEK**

1. **§**

(1) A rendelet hatálya Telki község közigazgatási területére terjed ki.

(2) Telki község közigazgatási területén új közterületet elnevezni, új házszámot megállapítani, a korábban megállapított közterületnevet és házszámot megváltoztatni e rendelet szabályai szerint lehet.

**2. §**

E rendelet alkalmazásában:

*1. Közterület*: az épített környezet alakításáról és védelméről szóló törvény szerinti közterület

*2. Közterületnév*: a magyarországi hivatalos földrajzi nevek megállapításáról és nyilvántartásáról szóló kormányrendelet szerinti közterületnév.

*3. Házszám*: olyan számmal, számmal és betűvel meghatározott azonosító jel, amely az ingatlan-nyilvántartásban helyrajzi számmal jelölt ingatlanhoz tartozik, és amely az ingatlan térbeli beazonosítását szolgálja.

**II. FEJEZET**

**A KÖZTERÜLETEK ELNEVEZÉSÉRE VONATKOZÓ SZABÁLYOK**

**3. §**

(1) Minden közterületet el kell nevezni. A közterületek nevének megállapítása és

megváltoztatása Telki Község Önkormányzata Képviselő-testületének hatáskörébe tartozik.

(2)Az újonnan létesített közterület nevét a létrejöttét követő 90 napon belül kell megállapítani.

(3) Az utcák, épületek közötti szerviz utakat, gyalogutakat és lakónépességet nem érintő dűlőutakat nem szükséges elnevezni.

**4. §**

(1) A közterület elnevezésénél figyelemmel kell lenni és előtérbe kell helyezni Telki község

jellegére, történelmére, hagyományaira, földrajzi sajátosságaira, kulturális, természeti,

történelmi értékeire, sajátosságaira, vagy a közterületnek a településen belüli elhelyezkedésére

utaló névadást.

(2) A település közigazgatási területén több azonos elnevezésű közterület nem lehet. Ez alól

kivételt képeznek a különböző helyrajzi számon lévő, de természetben egymás folytatásában

elhelyezkedő azonos típusú közterületek.

(3) Közterületet személyről, tárgyról, állatról, növényről, történelmi eseményről, földrajzi névről, elhelyezkedésről, fogalomról lehet elnevezni.

**5. §**

(1) A közterület elnevezése során törekedni kell arra, hogy az elnevezés rövid, közérthető, a

magyar nyelvhelyesség szabályainak megfelelő legyen.

(2) A személyről történő elnevezés során törekedni kell arra, hogy az elnevezés olyan

személynek állítson emléket, aki

a) a társadalmi élet bármely területén kimagasló érdemeket szerzett, tevékenysége a nemzet szellemi, anyagi gyarapodását szolgálta, közmegbecsülésnek örvend, vagy

b) élete, munkássága Telki községhez kötődik, hozzájárult Telki fejlődéséhez, vagy példa értékű lehet Telki község lakói számára

**6. §**

A közterület nevének megállapítását vagy megváltoztatását kezdeményezheti:

a) polgármester,

b) önkormányzati képviselő,

c) Képviselő-testület bizottsága,

d) Telki községben bejelentett lakcímmel rendelkező állampolgár,

e) Telki községben ingatlannal, székhellyel, telephellyel rendelkező jogi személy.

**7. §**

A közterület elnevezésére vonatkozó előterjesztést társadalmi egyeztetésre kell bocsátani, és az elnevezéssel kapcsolatban benyújtott észrevételeket a Képviselő-testület elé kell terjeszteni.

**8. §**

A közterület elnevezésével kapcsolatos döntést közzé kell tenni, és a döntésről értesíteni kell az illetékes járási hivatal Okmányirodai Osztályát, Földhivatali Osztályát, a rendőrkapitányságot, postahivatalt, tűzoltóságot, mentőállomást, és a közmű-szolgáltatókat.

**III. FEJEZET**

**A HÁZSZÁM MEGÁLLAPÍTÁSÁRA VONATKOZÓ SZABÁLYOK**

**9. §**

(1) A névvel ellátott közterület mentén lévő lakóházakat, egyéb épületeket és az építési

telkeket (a továbbiakban: ingatlan) házszámmal kell ellátni.

(2) A házszámozásnál figyelemmel kell lenni azon beépítetlen telkekre is, melyek a későbbi

beépítéskor a közbenső házszámot kapják.

(3) Ingatlan megosztása esetén, amennyiben az újonnan kialakuló telek ugyanarra a közterületre nyílik, a házszámot az ABC nagybetűivel kell megkülönböztetni.

(4) Telekegyesítéskor a házszámokat össze kell vonni.

(5) Amennyiben egy ingatlan több közterülettel, utcával is érintkezik, a házszámot arról a közterületről kell megállapítani, amely felől az ingatlan megközelíthető, amely közterületre az ingatlan bejárata esik. Amennyiben ez több közterület esetében is igaz, akkor az ingatlannak a szélesebb közterület soron következő házszámát kell kapnia.

**10. §**

(1) Az út, utca, köz, sétány (a továbbiakban együttesen: utca) házszámozása 1-től kezdődően,

növekvő arab számozással történik, és a házszám növekedésének irányát tekintve az utca bal

oldalán lévő ingatlanok páros, a jobb oldalon lévő ingatlanok páratlan számozást kapnak.

(2) Terek esetén a házszámozás 1-től kezdődően folyamatos, az óramutató járásával megegyező

irányú.

(3) A földrajzi okokból csak az egyik oldalán beépíthető utcák házszámozása arab számozással

1-től kezdődően folyamatos.

(4) A házszámozás a közterület fekvésétől függően a közterület északi vagy a keleti végén

kezdődik.

**11. §**

(1) Egy helyrajzi számú ingatlanon álló több épület esetén, továbbá telekmegosztás során keletkező új helyrajzi számú ingatlan esetén a magyar ABC sorrend szerinti nagybetűivel történő megkülönböztetés alkalmazható, szám/betűjel formátumban, a kettős, hármas és ékezetes betűk alkalmazása nélkül.

(2) A kialakult házszámozást követően egyesített ingatlanok megtartják eredeti házszámukat.

(3) Egy közterületre nyíló ingatlanok azonos számmal nem jelölhetők.

**12. §**

(1) A házszámokat és azok változásait hivatalból, illetve azon személy kérelmére, akinek házszámváltozáshoz jogos érdeke fűződik a jegyző határozatban állapítja meg. A jegyző határozata alapján azok a személyek, akik az érintett ingatlanon lakcímmel rendelkeznek, kötelesek az új lakcímüket hivatalos okmányaikon átvezettetni.

(2)A házszám megállapításáról szóló döntést az érintett ingatlannal rendelkezni jogosultakon túl közölni kell a 8. §-ban meghatározott szervekkel.

**IV. FEJEZET**

**NÉVTÁBLÁK ÉS HÁZSZÁMTÁBLÁK ELHELYEZÉSE**

**13. §**

(1) A közterületek nevét jól látható módon, névtáblán kell feltüntetni.

(2) A közterületek névtábláit a saroktelek kerítésén, ennek hiányában a saroképületen, vagy külön tartószerkezeten kell elhelyezni.

(3) A névtábla kihelyezésével érintett ingatlan tulajdonosa vagy használója a névtábla kihelyezését tűrni köteles.

(4) A névtáblák kihelyezéséről, karbantartásáról, szükség esetén cseréjéről, pótlásáról az önkormányzat gondoskodik.

**14. §**

A közterület elnevezésének megváltozása esetén a régi elnevezést feltüntető névtáblákat, a változásról szóló döntést követően egy évig piros átlós vonallal áthúzva az eredeti helyén kell hagyni, és az új elnevezést feltüntető névtáblákat közvetlenül a régi fölött vagy alatt kell elhelyezni.

**15. §**

(1) A házszámot jelző táblát (a továbbiakban: házszámtábla) az ingatlan utcafronti kerítésére vagy házfalára, az utcáról jól látható módon kell az ingatlan használójának, kezelőjének, ennek hiányában a tulajdonosának elhelyezni.

(2) A házszámtábla beszerzéséről, kihelyezéséről, olvasható állapotban tartásáról, szükség szerint cseréjéről, pótlásáról az (1) bekezdés szerinti kötelezettnek kell gondoskodnia.

**ZÁRÓ RENDELKEZÉS**

**16. §**

(1) Ez a rendelet a kihirdetését követő napon lép hatályba.

(2) Jelen rendelet hatálybalépésével egyidejűleg hatályát veszti a közterületek elnevezéséről valamint azok jelöléséről szóló 18/2011. (06.29.) Ör. sz. rendelet.

Deltai Károly dr. Lack Mónika

polgármester jegyző

 **Indokolás**

a ……/2018. (………….) önkormányzati rendelet

indokolása

a közterületek elnevezéséről és a házszámozás szabályairól szóló önkormányzati rendelet

# *Általános indokolás*

A Magyarország helyi önkormányzatairól szóló 2011. évi CLXXXIX. törvény (továbbiakban: Möt.), 13.§ (1) bekezdés 3. pontja kimondja, hogy a helyi önkormányzat feladata a közterületek elnevezése, az 51.§ (5) bekezdés pedig rögzíti, hogy a közterület elnevezésének rendjét a települési önkormányzat rendeletben állapítja meg, majd a 143.§ (3) bekezdés felhatalmazást ad a települési önkormányzat részére, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.

E törvényi rendelkezések alapján a képviselő-testület rendeletben határozza meg a közterületek elnevezésének, valamint az elnevezésük megváltoztatására irányuló kezdeményezés és a házszámmegállapítás részletes szabályait.

# *Részletes indokolás*

1-2.§ -hoz

A rendelet rögzíti a rendelet hatályát, valamint a rendelet során alkalmazott kifejezések értelmezését.

3-8.§ -hoz

A rendelet a közterületek elnevezésére vonatkozó szabályokat tartalmazza.

A rendelet rögzíti, hogy minden közterületet – a szervízutak, gyalogutak, a mezőgazdaságok vagy a lakókat nem érintő dűlőutak kivételével - el kell nevezni, és több azonos nevű közterület nem lehet. A közterületek elnevezése a képviselő-testület hatáskörébe tartozik. A közterületek elnevezése során törekedni kell arra, hogy az elnevezés lehetőleg kötődjön Telki község jellegére, történelmére, hagyományaira, kulturális, természeti értékeire, valamint arra, hogy az elnevezés rövid és közérthető legyen, és a magyar helyesírás szabályainak megfeleljen.

A közterület nevének megállapítását vagy megváltoztatását a rendeletben felsoroltak kezdeményezhetik a képviselő-testületnél, és mielőtt a közterület elnevezését a képviselő-testület tárgyalná, az előterjesztést és javaslatot társadalmi egyeztetésre kell bocsátani és közzé kell tenni, és a beérkező véleményeket a napirend tárgyalásakor a képviselő-testülettel ismertetni kell.

A közterület elnevezésére vonatkozó döntésről a közérdekű ellátások zavartalan biztosítása érdekében a szolgáltatókat értesíteni kell.

9-12.§ -hoz

A rendelet rögzíti a házszám megállapításra vonatkozó alapvető szabályokat, szem előtt tartva az eddig alkalmazott gyakorlat fenntartását. Ennek megfelelően a rendelet előírja, hogy az utcák – a számozás növekedésének irányát tekintve – bal oldala páros házszámozású, jobb oldala páratlan házszámozású, az egy oldalon beépíthető utcák esetében pedig folyamatos az arab számmal történő házszámozás. Amennyiben a folyamatos számozás akadályba ütközik, a házszámoknak az abc nagytűivel történő alátörése lehetséges.

A házszámozásról szóló képviselő-testületi határozatot az érintett ingatlannal rendelkezni jogosult személyekkel, valamint a közszolgáltatásokat nyújtó szervekkel közölni kell.

13-15.§ -hoz

A rendelet rögzíti, hogy az utcanév táblák jól láthatóan történő kihelyezése, karbantartása, szükség esetén cseréje, pótlása az önkormányzat feladata, a házszámok jól látható módon történő feltüntetése pedig az ingatlan használójának, kezelőjének, vagy tulajdonosának kötelessége.

16.§-hoz

A rendelet hatályba lépésének időpontját rögzíti.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1)-(2) bekezdése alapján**

**Társadalmi, gazdasági, költségvetési hatása:**

Nincs

**Környezeti, egészségi következményei:**

Nincs

**Adminisztratív terheket befolyásoló hatása:**

A rendelet elfogadásának adminisztratív terheket befolyásoló hatása nincsen. az eljárási szabályok rögzítése egyértelműsíti az eljárás menetét, a döntések meghozatalának rendjét

**A rendelet megalkotásának szükségessége, a jogalkotás elmaradásának várható következményei:**

Az Möt. előírásainak az önkormányzat nem tenne eleget, az önkormányzat nem rendelkezne a közterületek elnevezéséről és a házszámozás

**A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi, szervezeti feltételek adottak.